Ramaphosa sê nee vir referendum oor e-tolArgieffoto “Die kwessie van ŉ referendum was nog nooit oorweeg nie,” het Ramaphosa tydens ŉ vraesessie in die parlement gesê. “Daar is in elk geval geen sprake daarvan nie.” Ramaphosa het gesê die implementering van die e-tolstelsel is nie langer oop vir debat nie. Hy het aan die hoof gestaan het van die taakspan wat die omstrede stelsel hersien het en aansienlik laer tariewe aangekondig het. Ramaphosa het wel toegegee die e-tolstelsel was ŉ “ongewilde besluit”. “Die verantwoordelikheid van die regering is om seker te maak dit tree op in die belang van alle mense en soms is die keuses wat die regering maak ongewild met die oog op die bevordering van die meeste mense se belange en dit is presies wat moes gebeur,” het hy gesê. Op ‘n vraag aan Ramaphosa of die regering nie wil oorweeg om die brandstofheffing te verhoog om só die geld in te vorder nie, het hy gesê dit sal nie regverdig wees teenoor mense wat nie Gauteng se hoofweë gebruik nie en dit sal tot nadeel van die armes wees. “Dit sal teen die armes en mense in die laer inkomstegroep diskrimineer, want as die brandstofheffing gebruik word, gaan bus- en taxibestuurders hulle tariewe opstoot.”